Vaalealahnanruoho

Vaalealahnanruoho (Isoëtes echinospora) on lahnanruohokasvien heimoon kuuluva monivuotinen, veden alla kasvava erilaisitiöinen vesisanikkainen.

 Ulkonäkö ja koko 
Vaalealahnanruohon varsi on lyhyt, pysty ja mukulamainen. Juuret ovat ruskeita. Vaalean kellanvihreät, ontot ja sirottavat lehdet kasvavat tiheänä ruusukkeena. Ne ovat 5–15 cm pitkiä ja 1–2 mm leveitä, tyviosasta taipuneita, kielekkeellisiä, äimämäisiä ja pitkäsuippuisia. Veltot lehdet liimautuvat osin toisiinsa vedestä nostettaessa. Isoitiöpesäkkeet ovat uloimpien lehtien tyvillä tupeksi levinneen kannan suojissa. Kooltaan ne ovat enintään 0,5 mm, tiheäpiikkisiä ja liidunvalkoisia. Pikkuitiöpesäkkeet sijaitsevat keskimmäisten lehtien tyvillä. Suomessa vaalealahnanruohon itiöt valmistuvat heinä-syyskuussa.Retkeilykasvio 1998, s. 40.

Vaalealahnanruoho muistuttaa läheisesti tummalahnanruohoa (Isoëtes lacustris). Lajit voivat myös risteytyä keskenään.Den virtuella floran: Styvt braxengräs  Viitattu 5.9.2011.

 Levinneisyys 
Vaalealahnanruoho on eurooppalainen laji. Sen päälevinneisyysalueeseen kuuluu Etelä-Norja, Ruotsi, Suomi, Venäjän Karjala ja Skotlanti. Lisäksi lajia tavataan paikoitellen muualla Euroopassa hyvin harvinaisena Pohjois-Espanjasta Länsi-Venäjälle. Euroopan ulkopuolella sitä kasvaa pienellä alueella Itä-Siperiassa.Den virtuella floran: Vekt braxengräs  Viitattu 5.9.2011. Suomessa vaalealahnanruohoa kasvaa harvinaisena koko maassa. 1900-luvulla laji on kuitenkin harvinaistunut.Lampinen, R. & Lahti, T. 2011: Kasviatlas 2010: Vaalealahnanruohon levinneisyys Suomessa. Helsingin yliopisto, Luonnontieteellinen keskusmuseo, Kasvimuseo, Helsinki. Viitattu 5.9.2011.

 Elinympäristö 
Vaalealahnanruohoa esiintyy melko matalissa vesistöissä pehmeillä tai melko kovilla mineraalimaapohjilla. Se viihtyy karuhkoissa ja jossain määrin rehevissä järvissä, hitaasti virtaavissa joissa ja murtovedessä suojaisissa paikoissa.

 Käyttö 
Vaalealahnanruohoa kasvatetaan myös akvaariokasvina.Aquahoito.info Viitattu 5.9.2011.

 Lähteet 
 Retkeilykasvio. Toim. Hämet-Ahti, Leena & Suominen, Juha & Ulvinen, Tauno & Uotila, Pertti. Luonnontieteellinen keskusmuseo, Kasvimuseo, Helsinki 1998.

 Viitteet 

 Aiheesta muualla 
Kasviatlas 2022: Vaalealahnanruohon (Isoëtes echinospora) levinneisyys Suomessa.
Pinkka, Lajintuntemuksen oppimisympäristö: Vaalealahnanruoho (Isoëtes echinospora)

Luokka:Lahnanruohokasvit
Luokka:Akvaariokasvit